**Kodály Művészeti Fesztivál 2021szakmai beszámolója**

**1./ A támogatott Kodály Művészeti Fesztivál részletes leírása.**

A Kodály Művészeti Fesztivál 2021. évi rendezvényeit szoros együttműködésben rendeztük meg a Liszt Ferenc Zeneművészeti Egyetem Kodály Zoltán Zenepedagógiai Intézettel. Az intézet igazgatója, dr. Nemes László Norbert a fesztivál művészeti tanácsadója évek óta. A Kodály Intézet ebben az évben – a pandémiás helyzetre való tekintettel – online szervezte meg a 31. Kodály szemináriumot.

A fesztivál nyitó rendezvénye egy újdonság, úgynevezett atmoszféra koncert volt *2021. július 19-én* a *20* órakor a Főtéren, ahol a Kecskeméti Szimfonikus Zenekar Bartók, Kodály és Dohnányi műveket játszott Hollókői Huba vezényletével. A koncert előtt Herczku Ágnes gyönyörű énekével adta meg az est hangulatát.

***Július 21-én 17.30-kor* a gyerekeket vártuk az Ifjúsági Otthonba. Mozart a varázsló című műsorával Simon Izabella és barátai varázsolták el a családokat.**

***Este 20 órakor* Giuseppe Verdi: Traviata című operafilmjére vártuk az operarajongókat, akik eredeti nyelven, angol felirattal láthatták a csodás előadást.**

*Július 22-én 20 órakor* az Evangélikus templomban egy igazi kuriózum koncertre vártuk az érdeklődőket. Gráf Zsuzsa és Bretz Gábor előadásában Kodály Zoltán ritkán hallható ének ciklusa, amelynek címe: Énekszó, csendült fel. Valamint Gustav Mahler néhány igen nehéz dalát is megismerhettük előadásukban.

*Július 25-én 20 órakor* Elmúlt időkből címmel a Duna Művészegyüttes Bartók§Folk című előadásával örvendeztette meg a közönséget. Az együttes a Szent Efrém Férfikar segítségével Bartók férfi kórusműveit fordította táncra.

***Július 27-én 20 órakor* a Romkertben kezdődött a másik atmoszféra koncertünk. A gyönyörű környezetben Sárik Péter trió és a Kecskeméti Szimfonikus Zenekar kamarazenekarának előadásában Beethoven, ahogy mi szeretjük címmel csendültek fel Beethoven dallamai és harmóniái keveredve a jazz és a popzene ritmusával.**

***Július 28-án 20 órakor* a Piarista templomban hallgathattuk a 2018-ban alakult Nemzeti Ifjúsági Énekkar csodálatos hangzását, amellyel Kodály Zoltán kórusművein kívül 3 ősbemutatót is hallgattunk. A két karnagy Erdei Péter és Nemes László Norbert volt.**

***Július 29-én 20 órakor* az Evangélikus templomban Mennyek királynéja címmel Mali Katalin és Navratil Andrea koncertje hangzott föl a szép számú érdeklődő előtt. A régizene és a népzene ötvözetét mutatta be ezen az estén a két művésznő. A csodálatos estnek igen nagy sikere volt.**

***Július 30-án 20 órakor* a fesztivál zárókoncertje csendült fel a Nagytemplomban. A Kecskeméti Szimfonikus Zenekart Hámori Máté vezényelte, szólista a világhírű trombitaművész, Sergei Nakariakov volt. A templomot megtöltő közönség méltán ünnepelte a csodálatosan játszó művészt és a kiváló zenekart.**

**A fesztivál egy újdonsággal, a *Kodály Ponttal* is kiegészült. A Kodály Pont pont az a hely volt, ahol néhány percig bárki zenélhetett, bármilyen műfajban, függetlenül attól, hogy magabiztos profi vagy lelkes amatőr. A Kodály Pont 2021. július 18-30. között minden nap 18:30-tól 19:30-ig rövidebb-hosszabb performanszokkal várta a Deák Ferenc téren a Hírös Agóra előtt a vállalkozó kedvű zenerajongókat, akik szerették megmutatni tudásukat az érdeklődőknek vagy megosztani gondolataikat az arra járókkal. Az eseményen közel 40 fellépő vett részt a lelkes közönség előtt.**

**2./ Szakmai vonatkozások, hatások, tapasztalatok**

A legutóbbi alkalmakhoz hasonlóan a Kodály Művészeti Fesztivál nyitókoncertjén idén is a Kecskeméti Szimfonikus Zenekar játékában gyönyörködhettek a zeneszeretők. A hírös város patinás zenei együttese Hollókői Huba vezényletével a 20. század első évtizedeiben legjelentősebbnek számító három magyar zeneszerző, Dohnányi Ernő, Bartók Béla és Kodály Zoltán egy-egy művét szólaltatta meg. Az est díszvendége Herczku Ágnes énekes volt.A hírös város főterén, az Újkollégium előtti lombos fák közt sokak örömére komolyzenei dallamok csendülhettek föl. Az est első perceiben a többszörös Fonogram- és eMeRTon-díjas Herczku Ágnes énekelt, majd vele és az alkalom másik vendégművészével, Hollókői Huba karmesterrel kötetlen beszélgetést folytatott Puha Éva. A Hírös Agóra kommunikációs vezetője kérdéseire a két előadóművész Kodály Zoltán életművének jelentőségéről vallott. S bár igen komoly és magvas gondolatok hangzottak el, Kecskemét világhírű szülöttjének egyik idézett mondata sokakat mosolyra fakasztott: 1929-ben Kodály azt javasolta az ország vezetőinek, hogy a zenei élet támogatására legalább feleannyi támogatást adjanak, mint amennyit a futballra áldoznak. A fesztivál nyitóeseményén ezt követően zenekari művek hangzottak el. Elsőként Dohnányi Ernő Szimfonikus percek című zenekari darabját hallgathatták meg az érdeklődők.

A koncert folytatásában Dohnányi műve mellett Bartók- és Kodály-darabokban is gyönyörködhettek a megjelentek. Előbb Bartók Béla Magyar képek című zenekari kompozícióját, azután Kodály Zoltán Concertóját hallgathatták meg a zeneszeretők. A műveket a Kecskeméti Szimfonikus Zenekar szólaltatta meg, az együttest ezúttal Hollókői Huba dirigálta. A felcsendülő szép és könnyen befogadható dallamok a kellemes nyári estén sokakat üdítettek fel.

Kodály Zoltán és Gustav Mahler művei csendültek fel a Kodály Művészeti Fesztivál 22-i, csütörtök esti rendezvényén. A koncerten a világhírű basszbariton, Bretz Gábor énekhangjában és a neves karnagy, zongoratanár, Gráf Zsuzsanna játékában gyönyörködhettek a zeneszeretők. A dalest 20 órakor kezdődött az evangélikus templomban. A koncertre ellátogatók egy színes, üdítő dalcsokorban gyönyörködhettek. Az est első felében Kecskemét szülöttjének Ady Endre, Berzsenyi Dániel és Balázs Béla szövegére írt műveit hallgathatták meg a jelenlévők, majd Gustav Mahler négy dala csendült fel. A koncert zárásaként Kodály már említett, Énekszó című dalciklusából hangzott el 12, köztük a mű utolsó dala, a „Kötöttem bokrétát...”.A műveket két neves előadóművész szólaltatta meg. Bretz Gábor Liszt Ferenc-díjas operaénekes, érdemes művész, partnere a Zeneakadémián énektanár-karvezetői, valamint zongoratanári diplomát szerző Gráf Zsuzsanna.

Óriási sikert aratott a Kodály Művészeti Fesztivál vasárnap esti programja. A Duna Művészegyüttes táncosait, illetve a produkció további fellépőit – a Szent Efrém Férfikart, a Göncöl Zenekart és Szokolay Dongó Balázst – vastapssal jutalmazták a Hírös Agóra Kulturális Központban megjelentek. Az Elmúlt időkből című előadás Bartók Béla férfikarra írt kórusműveit is megszólaltatva az érzelmek szinte teljes tárházát mutatta meg. Az autentikus parasztzenét a Prima-díjas népzenész, Szokolay Dongó Balázs, Bartók hat férfikarra írt darabját Magyarország legnépszerűbb énekegyüttese, a Szent Efrém Férfikar szólaltatta meg.

A 24 fős tánckar és az 5 tagú hangszeres együttes, a Göncöl Zenekar alkotta Duna Művészegyüttes Elmúlt időkből című produkciója Bartók Béla és a paraszti világ kapcsolatát dolgozta fel. Az alkotók – Juhász Zsolt, Orza Calin és Farkas Tamás koreográfusok, Szokolay Dongó Balázs, Bubnó Tamás és Dulai Zoltán zenei szerkesztők, illetve az előadás jelmeztervezője, Michac Gábor, valamint látványtervezője és rendezője, Juhász Zsolt – hagyománytisztelő módon közelítettek a népi kultúrához, ám e szövetbe bátran beemelték más korok, más műfajok elemeit, motívumait, gondolkodásmódját. A darab a férfi kórusműveken keresztül a földműves parasztgazdák erőteljes, férfias megjelenését, kisugárzását láttatta, míg a tánctételek a kórusművek alapjául szolgáló népdalokra épültek. Az előadás az érzelmek rendkívül gazdag tárházát mutatta meg, az öröm és a bánat, a jókedv és a fájdalom, a vidámság és a gyász egyaránt érzékelhetővé vált a színpadon. A néptánc- és zeneszeretők percekig tartó vastapssal jutalmazták a közreműködőket. Az est megható jelenettel zárult. A tánckar egyik tagja – aki már az egyik tánctétel végén is láthatóan elérzékenyülve hagyta el a színpadot – ezen az előadáson lépett fel utoljára. Barcza-Tóth Tímeától 13 közös munkával töltött év után virágcsokorral, ajándékkal és nyílt színi tapssal köszönt el a Duna Művészegyüttes társulata.

27-én. kedd este egy különleges produkcióval, a Sárik Péter Trió és a Kecskeméti Szimfonikus Zenekar kamaraegyüttesének közös koncertjével folytatódott a Kodály Művészeti Fesztivál. A hangversenyen Beethoven dallamai és harmóniái keveredtek a jazz és a popzene ritmusaival.

A koncerten a bécsi klasszika nagy mesterének dallamai és harmóniái keveredtek a jazz és a popzene ritmusaival. A műsor nagy része improvizáció volt, a trió így idézte meg azt a kort, amikor még a klasszikus zenészek is rögtönöztek. A trió különleges vállalkozása megosztotta a zeneszeretőket: némelyek határozottan elutasították a klasszikus zeneművek átdolgozását, míg mások örömmel fogadták a zenei stílusok együttes alkalmazását. A rendkívül izgalmas koncerten a trió tagjai mellett a Kecskeméti Szimfonikus Zenekar kamaraegyüttese működött közre. A Romkertben 20 órakor kezdődő rendezvény megtekintése ingyenes volt.

28-án este a Nemzeti Ifjúsági Kórus hangversenyével folytatódott a Kodály Művészeti Fesztivál. Az Erdei Péter és Nemes László Norbert vezette együttes a piarista templomban többek között Szokolay Sándor, Orbán György és Kodály Zoltán műveit szólaltatta majd meg. A Kecskeméten töltött egyhetes intenzív felkészülésük után július 23-án öt koncertből álló országos turnéra indult a Nemzeti Ifjúsági Kórus. A Kárpát-medence teljes területéről érkezett kiváló fiatal magyar énekesekből álló együttes óriási sikert aratott a Balaton partján, a cívisvárosban és a Viharsarokban egyaránt. A Tihanyi Bencés Apátság barokk templomában, a debreceni Szent Anna-székesegyházban és a Békéscsabai Evangélikus Nagytemplomban – ugyanúgy mint Kecskeméten - is vastapssal jutalmazta őket a zeneszerető közönség. Közösségi oldalukon egyik hallgatójuk így méltatta őket: „Hálás vagyok, hogy láthattam ezt a profizmust, az alázatos, tehetséges fiatalok és a bámulatos karnagyok közös munkáját! Csodálatos volt, az utolsó ütemekben mindig visszafojtottam a lélegzetemet, és bizony volt, hogy sírtam is.”

Két fiatal előadóművész, Mali Katalin (orgona) és Navratil Andrea (ének) koncertjével folytatódott 29-én, csütörtök este a Kodály Művészeti Fesztivál. A két fiatal előadóművész között már régóta baráti a kapcsolat, az éneklés, a természet szeretete, a hagyományos paraszti világ által őrzött tudás tisztelete, valamint a régizene, a népzene és a klasszikus zene közös gyökereinek keresése mindkettőjük életében gyermekkoruk óta jelen van. Fontosnak tartják, hogy ez az örökség ne csak könyvekben és kottalapokon legyen hozzáférhető, hanem élő tudás maradjon minden ember számára. Közös koncertjük anyagát is úgy állították össze, hogy ezeket az értékeket felmutassák. A csütörtök este megtartott hangversenyen Mali Katalin Buxtehude, Frescobaldi, Froberger és Pachelbel műveit szólaltatta meg, míg a barokk zeneszerzők darabjai között Navratil Andrea ajkán csángó magyar dallamok, ősi himnuszok és Mária-énekek csendültek fel. A népzene és a régizene különleges ötvözetét hallgatva lélekemelő pillanatokat élhettek át az evangélikus templomban megjelentek. Az est utolsó, közismert dallamát – Krisztus feltámadott, kit halál elragadott... – a két előadóművész már együtt énekelte, a közönség vastapsa után a ráadásként megismételt húsvéti népénekbe pedig már mindenki bekapcsolódhatott; az előadókkal együtt sokan zengték: „Örvendezzünk, vígadjunk, Krisztus lett a vígaszunk, Alleluja!”

A Kodály Fesztivál a trombita Paganinijeként is emlegetett Sergei Nakariakov és a Kecskeméti Szimfonikus Zenekar hangversenyével zárult. Pazar játékával a Párizsban élő orosz–izraeli virtuóz trombitás péntek este a Nagytemplom közönségét is elkápráztatta. Született zseni, csodagyerek, világsztár, a trombita Paganinije, sztárszólista, a világ legjobb trombitása – többek között így jellemezték az elmúlt évtizedekben Sergei Nakariakovot. S azt, hogy ezek az elismerő szavak nem túlzottak, péntek este a Nagytemplomot csaknem teljesen megtöltő kecskeméti zeneszeretők is megtapasztalták. A Kodály Művészeti Fesztivál zárókoncertjén a világhírű trombitaművészt Hámori Máté irányításával a Kecskeméti Szimfonikus Zenekar kísérte. A megújulás folyamatában lévő, soraiban több fiatal zenészt felvonultató együttes először Rossini A tolvaj szarka című operájának nyitányát játszotta. Ezt követően lépett eléjük Sergei Nakariakov, akivel közösen két művet szólaltattak meg. Előbb a vendég előadóművész átiratában Joseph Haydn C-dúr csellóversenye, majd Jean-Baptist Arban Bellini Norma című operájának témájára írt variációs kompozíciója csendült fel. A virtuóz trombitajáték a koncerten megjelenteket is elkápráztatta – különösen a Haydn-darab lassú tétele volt magával ragadó, a Nagytemplom akusztikája is ebben a részben segítette leginkább a művészek játékát –, a közönség szűnni nem akaró tapssal jutalmazta a vendég előadót. Az est zárásaként pedig a zenekar Mozart Jupiter szimfóniája hangzott el.

**3./ A megvalósítás eredményessége**

Afesztivál látogatóinak 10%-a külföldi volt, de érkeztek más magyarországi városból is érdeklődők, valamint természetesen Kecskemét városából. A koncertekre 50 % váltott előre jegyet és 50 % a helyszínen.

A Kodály Művészeti Fesztivált a Liszt Ferenc Zeneművészeti Egyetem Kodály Zoltán Zenepedagógiai Intézetének szakmai támogatásával valósítottuk meg. Az anyagi feltételeket a Nemzeti Kulturális Alap Kulturális Fesztiválok Kollégiuma és a Filharmónia Magyarország Nonprofit KFT biztosította, melyet a jegybevétellel egészítettünk ki.

A koncerteket a Hírös Agóra Kulturális Központban, a Főtéren, a Deák téren, a Piarista templomban, a Nagytemplomban, az Evangélikus templomban, az Otthon Moziban rendeztük. A technikai feltételeket a Hírös Agóra Kulturális Központ eszközeivel biztosítottuk, melyet alkalomszerűen kiegészítettünk. A személyi feltételeket a Hírös Agóra Kulturális Központ dolgozói és 2 önkéntese biztosították.

7 koncertet, egy gyermek koncertet, egy táncszínházi előadást, valamint 12 térzenét szerveztünk a Kodály Ponton. Az összes programból 14 ingyenes volt. Az összes látogató 2453 fő volt, melynek 10%-a külföldi. A rendezvényeken 273 fő előadó lépett fel.